Diari Oficial de la Generalitat Valenciana


Sumari del DOGV 4738, del 23-04-2004 (2004/3414)

Notificació a la mercantil Repuestos Industriales, SA.
------------------------------------------------------

### Dades del document

Número de DOGV
:   4738

Data del DOGV
:   23-04-2004

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2004/3414


Organisme emissor
:   Conselleria d'Infraestructures i Transport

Tipus de document
:   Anunci

Notificació a la mercantil Repuestos Industriales, SA. [2004/E3414]
  
Atés que no s'ha pogut notificar a la mercantil Repuestos Industriales, SA, en el domicili conegut per esta administració, la Resolució del director del Centre de Desenvolupament Marítim, de 2 de febrer de 2004, per la qual es declara en estat d'abandó l'embarcació denominada La Savina fora del port de Dénia. D'acord amb el que establix l'article 59.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, es fa públic el text íntegre de la citada resolució perquè el present anunci servisca de notificació de l'anterior.
  
«Atés l'expedient de referència, del qual resulten els següents:
  
Antecedents de fet
  
1) El Servici d'Explotació i Conservació de Ports emet l'informe en relació amb l'embarcació La Savina (matrícula F 40-2ª.), que es troba en les instal·lacions portuàries del port de Dénia, sense autorització per a això, en el qual s'indica que l'embarcació es troba en estat d'abandó, i hi ha perill d'enfonsament per la qual cosa periòdicament és necessari traure l'aigua, i es troba inoperativa, i també que:
  
- Les despeses ocasionades fins a la data (17.01.2002) són de 41.023,44 euros.
  
- Les despeses del seu possible desballestament i retirada són de 32.755 euros.
  
- La valoració del vaixell, aportada per la Inspecció Marítima és de 147.848,98 euros.
  
- Diàriament, el vaixell origina unes despeses de 80,05 euros.
  
2) Segons el certificat de la Direcció General de la Marina Mercant, Capitania Marítima de Dénia, expedit el 4 de setembre de 2000, la mercantil Flebasa apareix en qualitat d'armador i consignatari del vaixell La Savina.
  
Segons va comunicar a esta administració la mateixa mercantil, el 2 de setembre de 1999, es va firmar el conveni pel qual Fletamentos de Baleares, SA, cedix i transmet a Eurolíneas Marítimas, SAL, la titularitat de les concessions, els drets i els deures de què era titular, i assumix i se subroga la segona en la titularitat de les concessions, els drets i les obligacions de la primera.
  
3) El 29 de juny de 2000, el cap del Servici d'Explotació i Conservació de Ports, va dictar resolució per la qual s'autoritzava Eurolíneas Marítimas, SAL, l'atracada del vaixell La Savina en el port de Dénia per termini de quinze dies, comptadors des del 5 de juliol de 2000, i ordenar la desatracada i l'abandó del port a la conclusió del termini assenyalat.
  
4) A la dita resolució va contestar Eurolíneas Marítimas, SAL, i va al·legar que esta mercantil no és ni propietària ni naviliera del vaixell, i que manca de mandat dels propietaris d'este per a retirar-lo de la seua atracada.
  
5) El 5 de febrer de 2002, va dictar Resolució el director del Centre de Desenvolupament Marítim en la qual es disposa:
  
«Ordenar a la mercantil Eurolíneas Marítimas, SAL, el trasllat de l'embarcació La Savina fora del port de Dénia, en el termini de 15 dies, a partir de la notificació de la present, amb advertència que en cas d'incompliment per part d'este, es procedirà a la declaració d'abandó de l'embarcació, i a l'execució subsidiària per l'administració, i a costa de l'executat, d'acord amb el que establixen els articles 95 a 98, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i seran a càrrec d'eixa mercantil tant les despeses ocasionades per l'embarcació La Savina fins a la data com les generades per les operacions mencionades.»
  
6) Notificada esta resolució a la mercantil Eurolíneas Marítimas, SAL, el 18 de febrer de 2002, segons el justificant de recepció que consta en l'expedient, el 29 d'abril de 2002, es rep l'informe del Servici d'Explotació i Conservació de Ports en què es fa constar que l'embarcació continua atracada, i s'acompanya de dos actes alçades a l'efecte els dies 25 de març i 12 d'abril de 2002.
  
7) Efectuats els aclariments oportuns, resulta que segons el Registre de Vaixells d'Eivissa, l'embarcació La Savina apareix inscrita a nom de la mercantil Repuestos Industriales, SA, segons la nota de 28 de febrer de 2000.
  
8) En vista del que s'ha exposat abans, per Resolució del director del Centre de Desenvolupament Marítim, de 10 de juny de 2002, es va acordar:
  
«1) Ordenar a la mercantil Repuestos Industriales, SA, el trasllat de l'embarcació La Savina fora del port de Dénia, en el termini de 15 dies, a partir de la notificació de la present, amb advertència que en cas d'incompliment per part d'este, es procedirà a la declaració d'abandó de l'embarcació, i a l'execució subsidiària per l'administració, i a costa de l'executat, d'acord amb el que establixen els articles 95 a 98, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i seran a càrrec d'eixa mercantil tant les despeses ocasionades per l'embarcació La Savina fins a la data com les generades per les operacions mencionades.
  
2) Reiterar a la mercantil Eurolíneas Marítimas, SAL, l'orde de trasllat explicitada en el punt anterior, que se li va fer per Resolució de 5 de febrer de 2002.»
  
9) La resolució es va intentar notificar a Repuestos Industriales, SA, en tres ocasions, en dates 21.06.2002, 24.06.2002 i 20.08.2002, i consta en els justificants de recepció les inscripcions d'absent i caducat, la qual cosa en principi indica que el domicili no és incorrecte i que, s'ha deixat l'avís, i no s'ha passat a arreplegar-lo.
  
En compliment del que disposa l'article 59.4, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, es va procedir a publicar l'anunci pel qual es fa pública la citada Resolució de 10.06.2002. L'anunci es va publicar en el Diari Oficial de la Generalitat Valenciana, el 27.09.2002, i l'Ajuntament d'Algesires (localitat de l'últim domicili conegut per esta administració), va remetre, el 23 d'octubre de 2002, l'edicte degudament diligenciat d'exposició al públic en el tauler d'anuncis d'eixe Ajuntament.
  
10) La dita Resolució consta notificada a Eurolíneas Marítimas, SAL, amb data 21.06.2002.
  
11) Amb posterioritat, s'ha intentat donar una solució a la situació abans d'arribar a dictar la present resolució, donades les dimensions del vaixell i el seu valor estimat, sense que açò haja sigut possible.
  
Atés que no s'ha donat compliment, ni per Eurolíneas Marítimas, SAL, ni per Repuestos Industriales, SA, a la resolució en la qual s'advertia d'execució subsidiària a costa de l'executat.
  
Atés que, segons disposa l'article 66, de la Llei 27/1992, de 24 de novembre, de Ports de l'Estat i de la Marina Mercant, la disponibilitat de zones d'ancoratge i l'assignació de lloc d'ancoratge, així com l'assignació d'atracada, i l'amarratge i desamarratge, i en general tot allò que afecta el moviment d'embarcacions, són servicis purament portuaris; i en general, l'ocupació del domini públic portuari està subjecta a autorització de l'Autoritat Portuària, d'acord amb el que disposa l'article 57, de la citada Llei.
  
Atés que la prestació dels dits servicis portuaris es realitza directament per esta administració, en el port de Dénia, zona de gestió directa, on es troba l'embarcació La Savina.
  
Atés que per a l'estada de l'embarcació en el port és necessari disposar de la corresponent autorització de l'administració titular del servici públic portuari; ja que en el present supòsit l'embarcació manca de la citada autorització, i incomplix l'orde rebuda de retirada de l'embarcació.
  
Atés que l'article 107, de la Llei de Ports de l'Estat i de la Marina Mercant disposa:
  
«1. L'Autoritat Portuària, amb l'informe previ de la Capitania Marítima, quan un vaixell presente perill d'enfonsament en el port, si, requerit el navilier o consignatari perquè abandone el port o repare el vaixell, este no ho fera, podrà traslladar-lo o procedir al seu enfonsament, a costa d'aquell, on no perjudique l'activitat portuària, la navegació o la pesca. A este últim efecte, se sol·licitarà l'informe de l'administració pesquera, que s'entendrà positiu si no s'emet en el termini de quinze dies o en el que es fixe per l'Autoritat Portuària, per raons d'urgència davant de l'amenaça d'enfonsament.
  
2. En els supòsits d'enfonsament de vaixells en les aigües d'un port, l'Autoritat Portuària assenyalarà als seus propietaris, naviliers, representants o a les companyies asseguradores on han de situar les seues restes o el vaixell una vegada reflotat, dins del termini que a l'efecte determine, així com les garanties o mesures de seguretat que s'ha de prendre per a evitar un nou enfonsament.
  
Si incompliren les ordes o els acords de l'Autoritat Portuària, esta podrà utilitzar per al rescat del vaixell enfonsat els mitjans d'execució forçosa previstos en l'ordenament jurídic, i queda obligat, en tot cas, el propietari o navilier a sufragar les despeses ocasionades.
  
Si este no pagara en el termini reglamentàriament establit les quantitats meritades pel rescat, l'Autoritat Portuària podrà procedir a l'alienació de les restes del vaixell, i deduir de l'import obtingut les despeses ocasionades. Si no fóra suficient, la diferència serà exigida per via de constrenyiment.
  
Atés el que disposen els articles 95 a 98, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Atés que, en el present supòsit, donades les dimensions, característiques, i valoració del vaixell, i atenent als principis d'economia processal i l'eficàcia administrativa, pareix més lògic alienar, per mitjà de subhasta, el vaixell, i que siga l'adjudicatari qui procedisca a l'execució subsidiària de l'orde de retirada, que no invertir l'orde d'execució dels dits tràmits.
  
Atés, respecte de les al·legacions efectuades a l'orde de retirada, que el Codi de Comerç definix en l'article 586, el concepte de navilier: «S'entén per navilier la persona encarregada d'avituallar o representar el vaixell en el port en què es trobe.»
  
Per la seua banda, l'article 73, de la Llei de Ports, es referix al consignatari de vaixells:
  
«1. A l'efecte d'esta llei, es considera agent consignatari d'un vaixell la persona física o jurídica que actua en nom i representació del navilier o del propietari del vaixell, i es farà responsable del pagament de les liquidacions que per tarifes o altres conceptes originats per l'estada de vaixells en el port siguen practicades per l'Autoritat Portuària o Marítima.»
  
En qualsevol dels casos, va ser la mercantil Eurolíneas Marítimas, SAL, que va introduir el vaixell en el port, i a qui es va autoritzar la seua entrada segons l'informe transcrit; per la qual cosa pels seus propis actes s'erigix en representant del vaixell en el port.
  
Fent ús de les atribucions que concedix al director del Centre de Desenvolupament Marítim l'article 16, del Reial Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
1) Declarar en estat d'abandó l'embarcació denominada La Savina atracada en el port de Dénia, l'armador i el consignatari de la qual és la mercantil Eurolíneas Marítimas, SAL, i el propietari de la qual, segons l'assentament del Registre de Vaixells d'Eivissa, és Repuestos Industriales, SA.
  
2) Notificar la present resolució a Eurolíneas Marítimas, SAL, i a Repuestos Industriales, SA, i advertir-los que, si no fan al·legacions en el termini de deu dies a partir de la notificació de la resolució, o que esta es considere efectuada segons els articles 58 i següents, de la LRJPAC; es procedirà sense més tràmit a publicar l'edicte de subhasta del vaixell, de manera que siga l'adjudicatari de la subhasta qui es faça càrrec de l'execució subsidiària de l'orde de retirada del vaixell.
  
3) Notificar la present resolució al Servici d'Explotació i Conservació de Ports.
  
Esta resolució no és definitiva i contra la qual es pot interposar recurs d'alçada davant del secretari autonòmic d'Infrastructures, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que s'estime pertinent.»
  
València, 2 de febrer de 2004.- El director del Centre de Desenvolupament Marítim: Francisco Pérez López.
  
Conselleria d'Infrastructures i Transport